Toyota herroep miljoene voertuie oor lugsakkeArgieffoto Toyota het Woensdag gesê sowat 3,4 miljoen voertuie gaan wêreldwyd herroep word weens ŉ fout met die lugsakke in van sy modelle. Byna 2,9 miljoen voertuie, wat onder meer die Corolla-, Corolla Matrix-, Avalon- en die Avalon HV-modelle insluit, is in Noord-, Sentraal- en Suid-Amerika herroep. Geen voertuie in Japan of Europa word geraak nie. Toyota sê die fout met die lugsakke het te doen met die voertuie se elektroniese beheereenheid wat nie voldoende beskerming teen ’n sekere “elektriese geraas” bied nie. Dit kan veroorsaak dat die lugsakke nie volledig ontplooi nie. Die fout kan ook die werking van veiligheidsgordels belemmer deurdat die gordels verslap en insittendes in die geval van ŉ ongeluk nie heeltemal beskerm nie. Toyota beoog om ŉ onderdeel te installeer om die fout so gou as moontlik te herstel.